২৮ সেপ্টেম্বর নয়, তবে সমস্যা না মিটলে আগামী ৫ অক্টোবর থেকে বাংলা সিনেমা প্রদর্শন বন্ধ হতে পারে। সেক্ষেত্রে পুজোর সময়ে কোনও ছবিই মুক্তি পাবে না।
বৃহস্পতিবার ইস্টার্ন ইন্ডিয়া মোশান পিকচার্স অ্যাসোশিয়েশন (ইমপা) একটি সাংবাদিক বৈঠকে যা বললেন তাতে আপাতত বাংলা ছবিকে তাকিয়ে থাকতে হবে মমতা বন্দ্যোপাধ্যায়ের দিকে। অপেক্ষা করতে হবে বিদেশ সফর শেষে মুখ্যমন্ত্রীর রাজ্যে ফেরা পর্যন্ত। ইমপার চেয়ারম্যান রতন সাহা জানান, মুখ্যমন্ত্রী দেশের বাইরে এবং অরূপ বিশ্বাস ও রাজ্যের বাইরে। তাই আগামী ২৮ সেপ্টেম্বর বিভিন্ন হলে যে যে ছবি প্রদর্শনের কথা রয়েছে, সেটা তারা প্রদর্শন করবেন। তবে এর পরে সরকারের তরফে যদি মেইনটেনেন্স ফি-এর ব্যাপারে সরকারি সিলমোহর না পাওয়া যায় তা হলে একজিবিটরদের পক্ষে ছবি প্রদর্শন সম্ভর নয়।
 
উল্লেখ্য, এত দিন ধরে একজিবিটদের টিকিট বিক্রির অর্থ থেকে ৩ শতাংশ দিতেন ডিস্ট্রিবিউটাররা। এটি সিনেমা হলের রক্ষণাবেক্ষণের জন্যে নিতেন একজিবটাররা।
 
কিন্তু সময়ের সঙ্গে সঙ্গে সিনেমা হল রক্ষণাবেক্ষণ ও পরিচালানার খরচ বেড়েছে। কিন্তু এই রক্ষণাবেক্ষণের জন্য ধার্য ফি বাড়েনি। এখন একজিবিটরদের দাবি, এসি হলের জন্য ১০ শতাংশ, কুলার থাকা হলের ক্ষেত্রে ৬ শতাংশ এবং সাধারণ হলের জন্য টিকিট বিক্রির উপরে ৩ শতাংশ ফি দিতে হবে ডিস্ট্রিবিউটরদের।
 
এই নিয়েই সমস্য দানা বাঁধে। বড় ডিস্ট্রিবউটররা এই দাবি মানতে রাজি নয়। কারণ, তাতে টিকিটের দাম বৃদ্ধি পেতে পারে। সেক্ষেত্রে অসুবিধায় পড়বেন সাধারণ দর্শক। তাছাড়া এখও পর্যন্ত ফি বৃদ্ধি নিয়ে রাজ্য সরকার নতুন সিদ্ধান্তে সিলমোহর দিয়ে কোনও বিজ্ঞপ্তি জারি করেনি।
ফলে এই সমস্যার সমাধান না হলে, আগামী ৫ অক্টোবর থেকে ছবি প্রদর্শন বন্ধ হতে পারে। এদিকে পুজোয় মুক্তি পাওয়ার অপেক্ষায় রয়েছে প্রায় হাফ ডজন বাংলা ছবি। এখন সেগুলির মুক্তি নিয়ে সংশয় তৈরি হল নতুন করে।
এখন ইতালি সফরে মুখ্যমন্ত্রী মমতা বন্দ্যোপাধ্যায়। তিনি না ফিরলে কোনও সরকারি সিদ্ধান্ত হওয়ার আশা কম। তাই ডিস্ট্রিবিউটর থেকে একজিবিটর সকলেই তাকিয়ে তাঁর দিকে। আপাতত পুজোয় মুক্তির আশায় থাকা বাংলা ছবি এবং দর্শকদের চেয়ে থাকতে হবে মমতা বন্দ্যোপাধ্যায় কী সিদ্ধান্ত নেন তার দিকেই।